Douglas O-31

Το Douglas O-31 ήταν διθέσιο μονοκινητήριο αναγνωριστικό αεροσκάφος της δεκαετίας του 1930. Ήταν το πρώτο μονοπλάνο της κλάσης του που ανέπτυξε η Douglas. Παρήχθη σε μικρούς αριθμοὐς για το Αεροπορικό Σώμα του Στρατού των ΗΠΑ (United States Army Air Corps ή USAAC)

Σχεδιασμός και ανάπτυξη 
Η Douglas, που ήταν την δεκαετία του 1930 ο κύριος προμηθευτής αναγνωριστικών αεροσκαφών του USAAC, πρότεινε την ανάπτυξη ενός νέου υψηλοπτέρυγου μονοπλάνου που θα αντικαθιστούσε το O-2. Στις 7 Ιανουαρίου 1930, υπογράφτηκε συμβόλαιο για την ανάπτυξη δύο πρωτοτύπων XO-31, το πρώτο εκ των οποίων πραγματοποίησε την παρθενική του πτήση τον Δεκέμβριο του ίδιου έτους. Είχε πτέρυγες "σχήματος γλάρου" (gull wing) με υφασμάτινη επικάλυψη και λεπτή άτρακτο κατασκευασμένη από αυλακωτά (corrugated) φύλλα ντουραλουμινίου που θύμιζε σχεδιαστικά την άτρακτο του αναγνωριστικού Thomas-Morse O-19. Ο πιλότος και ο παρατηρητής κάθονταν ο ένας όπισθεν του άλλου σε ανοιχτά κόκπιτ. Το αεροσκάφος προωθούνταν από κινητήρα Curtiss GIV-1570-FM Conqueror Vee ίσχυος 625 hp και είχε σταθερό σύστημα προσγείωσης. Στους τροχούς μπορούσαν να τοποθετηθούν μεγάλα αεροδυναμικά καλύμματα.

Το XO-31 αντιμετώπιζε προβλήματα κατευθυντικής ευστάθειας. Αναπτύχθηκαν και δοκιμάστηκαν πτερύγια και πηδάλια διαφορετικών σχημάτων προκειμένου να επιλυθεί το πρόβλημα. Το δεύτερο πρωτότυπο, που πήρε την ονομασία YO-31, είχε κινητήρα Curtiss V-1570-7 Conqueror, πηδάλια μεγαλύτερου μεγέθους, κάλυμμα κινητήρα επιμηκυμένο κατά τρεις ίντσες και δίφυλλη δεξιόστροφη έλικα. Στις αρχές του 1932 παραδόθηκαν τέσσερα YO-31A, στα οποία είχαν γίνει ριζικές αλλαγές συγκριτικά με τα πρώτα δύο: εγκαταστάθηκε νέα πτέρυγα ελλειπτικού σχήματος και ουραίο διαφορετικής σχεδίασης, η άτρακτος είχε λείες επιφάνειες (semimonocoque) αντί για αυλακωτές, τοποθετήθηκε τρίφυλλη έλικα και καλύπτρες στα κόκπιτ. Δοκιμάστηκαν ουραία διάφορων σχεδιάσεων στα αεροσκάφη που ακολούθησαν. Η τελευταία έκδοση παραγωγής ήταν το O-31A. Επίσης κατασκευάστηκε ένα  YO-31B, που δεν διέθετε οπλισμό και προορίζονταν για την μεταφορά προσωπικού. Ένα YO-31A μετατράπηκε σε YO-31C με προβολικό (cantilever) σύστημα προσγείωσης και κοιλιακή προεξοχή στην άτρακτο που επέτρεπε στον παρατηρητή να χειρίζεται με μεγαλύτερη ευκολία το πολυβόλο των 7,7 mm όντας σε όρθια θέση.

Το 1931 παραγγέλθηκαν πέντε αεροσκάφη επιχειρησιακών δοκιμών Y10-31A. Παραδόθηκαν στις αρχές του 1933 με την ονομασία Y10-43 και ήταν τα πρωτότυπα του επόμενου αναγνωριστικού της Douglas, του O-43. Τα κύρια στοιχεία που τα διαφοροποιούσαν από τα O-31 ήταν η πτέρυγα, τα πτερύγια και τα πηδάλια διαφορετικής σχεδίασης και διάταξης.

Εκδόσεις 
Πηγή: "U.S. Army Aircraft 1908-1946" by James C. Fahey, 1946, 64pp.

 XO-31
 Δύο πρωτότυπα με κινητήρα Curtiss V-1570-25 Conqueror.
 YO-31
 XO-31 με διάφορες αλλαγές, επιμηκυμένο στα 10,19 m και με κινητήρα Curtiss V-1570-7 Conqueror.
 YO-31A
 Κατασκευάστηκαν πέντε αεροσκάφη που αργότερα ονομάστηκαν O-31A. Είχαν άτρακτο με λείες επιφάνειες (semi-monocoque), μήκος 10,34 m και κινητήρα Curtiss V-1570-53 Conqueror.
 YO-31B
 Ένα αεροσκάφος με κινητήρα Curtiss V-1570-29 Conqueror. Αργότερα μετονομάστηκε σε O-31B.
 YO-31C
 YO-31A με προβολικό (cantilever) σύστημα προσγείωσης και κινητήρα Curtiss V-1570-53 Conqueror.
 Y1O-31C
 Πέντε αεροσκάφη με διαφορετική πτέρυγα μεγαλύτερου εκπετάσματος που προωθούνταν από κινητήρα Curtiss V-1570-53 Conqueror. Έγιναν τα πρωτότυπα για το αναγνωριστικό O-43.

Δείτε επίσης

Αεροσκάφη που σχετίζονται με την ανάπτυξη του O-31 
 Douglas O-43

Παραπομπές

Εξωτερικοί σύνδεσμοι 
 

O-31
Αναγνωριστικά αεροσκάφη
Εμβολοκινητήρια στρατιωτικά αεροσκάφη